Din is-sena niċċelebraw il-50 anniversarju mid-dħul fis-seħħ tal-Konvenzjoni Internazzjonali dwar l-Eliminazzjoni tal-Forom kollha ta' Diskriminazzjoni Razzjali (ICERD). Il-Konvenzjoni wriet li hija għodda effettiva, billi żżomm lill-gvernijiet responsabbli quddiem iċ-ċittadini tagħhom u fix-xena internazzjonali. Abbażi tal-Konvenzjoni, ħafna pajjiżi daħħlu fis-seħħ liġijiet u politiki nazzjonali għall-prevenzjoni u l-eradikazzjoni tad-diskriminazzjoni razzjali. Dan japplika ukoll fil-każ tagħna: l-Unjoni Ewropea u l-Istati Membri għandhom fis-seħħ leġislazzjoni u politiki robusti. Madankollu, minkejja l-progress, għadd kbir wisq ta' nies huma vittmi ta' fastidju razzjali u ta' diskors ta' mibegħda, minħabba l-kulur tal-ġilda tagħhom, l-oriġini etniċi jew ir-reliġjon tagħhom. Dan għadu minnu f'ħafna postijiet madwar id-dinja, inkluż fl-Unjoni Ewropea tagħna. Fis-sena tal-50 anniversarju mid-dħul fis-seħħ tal-Konvenzjoni, nappellaw għar-ratifika universali tagħha u lill-pajjiżi kollha li għadhom ma aċċettawx il-proċeduri għall-ilmenti individwali biex jagħmlu dan mill-aktar fis possibbli. Il-progress fl-implimentazzjoni tal-Konvenzjoni jimxi id f'id mal-ħidma għat-twettiq tal-impenji globali skont l-Aġenda 2030 għall-Iżvilupp Sostenibbli. Fi ħdan l-UE, aħna nkomplu niġġieldu kontra kwalunkwe mudell jew manifestazzjoni ta' diskriminazzjoni u mibegħda razzjali, u napplikaw il-mezzi kollha biex tiġi rispettata d-diversità. Fl-azzjoni esterna tagħna, inkomplu ninvolvu ruħna ma' pajjiżi sħab, rappreżentanti tas-soċjetà ċivili, organizzazzjonijiet internazzjonali bħan-Nazzjonijiet Uniti, il-Kunsill tal-Ewropa, l-Organizzazzjoni għas-Sigurtà u l-Kooperazzjoni fl-Ewropa, u organizzazzjonijiet reġjonali għall-promozzjoni tan-nondiskriminazzjoni, l-inklużjoni soċjali u l-ugwaljanza għal kulħadd, u r-rispett universali għall-projbizzjoni tad-diskriminazzjoni razzjali. Aħna nappoġġaw b'mod konsistenti l-mekkaniżmi tan-NU stabbiliti wara l-Konferenza Dinjija kontra r-Razziżmu fl-2001 u għadna l-akbar kontributuri volontarji għall-Uffiċċju tal-Kummissarju Għoli għad-Drittijiet tal-Bniedem (OHCHR) li għandu mandat importanti fil-ġlieda kontra r-razziżmu u l-ksenofobija. Fil-livell reġjonali naħdmu flimkien mal-Kunsill tal-Ewropa, dwar l-integrazzjoni tar-Rom biex tiġi promossa l-parteċipazzjoni attiva tagħhom fil-proċessi tat-teħid tad-deċiżjonijiet. Inkomplu ninvestu wkoll fil-livell taċ-ċittadini permezz tal-Istrument Ewropew għad-Demokrazija u għad-Drittijiet tal-Bniedem b'aktar minn €206 miljun immirati lejn l-organizzazzjonijiet tas-soċjetà ċivili li jiġġieldu kontra d-diskriminazzjoni fil-forom kollha tagħha madwar id-dinja. Il-Linji Gwida tal-UE fil-Qasam tad-Drittijiet tal-Bniedem dwar in-Nondiskriminazzjoni fl-Azzjoni Esterna li ġew adottati dan l-aħħar jikkonfermaw li din il-kwistjoni hija prijorità għall-UE u li aħna determinati li jkollna rwol ewlieni fir-rigward tan-nondiskriminazzjoni permezz tal-politiki tagħna internament u esternament. Huwa dmir politiku għall-istituzzjonijiet kollha, iżda fuq kollox hija sfida kulturali li nistgħu nirbħu biss flimkien. Il-Pajjiżi Kandidati l-Maċedonja ta' Fuq*, il-Montenegro*, is-Serbja* u l-Albanija*, il-pajjiż tal-Proċess ta' Stabbilizzazzjoni u ta' Assoċjazzjoni u kandidat potenzjali l-Bożnija-Ħerzegovina, u l-pajjiżi tal-EFTA l-Iżlanda, il-Liechtenstein u n-Norveġja, membri taż-Żona Ekonomika Ewropea, kif ukoll l-Ukrajna, ir-Repubblika tal-Moldova, l-Armenja u l-Georgia jallinjaw ruħhom ma' din id-dikjarazzjoni. *- Il-Maċedonja ta' Fuq, il-Montenegro, is-Serbja u l-Albanija għadhom jagħmlu parti mill-Proċess ta' Stabbilizzazzjoni u ta' Assoċjazzjoni.